Document ID: 32009D0770

KOMISIJAS LĒMUMS
(2009. gada 13. oktobris),
ar ko atbilstīgi Eiropas Parlamenta un Padomes Direktīvai 2001/18/EK nosaka standarta ziņojuma paraugus monitoringa rezultātu paziņošanai par to ģenētiski modificētu organismu apzinātu izplatīšanu vidē, kas ir produkti vai iekļauti produktos ar mērķi tos laist tirgū
(izziņots ar dokumenta numuru C(2009) 7680)
(Dokuments attiecas uz EEZ)
(2009/770/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2001. gada 12. marta Direktīvu 2001/18/EK par ģenētiski modificētu organismu apzinātu izplatīšanu vidē un Padomes Direktīvas 90/220/EEK atcelšanu (1) un jo īpaši tās VII pielikuma pirmās daļas otro teikumu,
tā kā:
(1)
Saskaņā ar Direktīvu 2001/18/EK pirms ģenētiski modificēta organisma (ĢMO) laišanas tirgū par to iesniedz paziņojumu tās dalībvalsts kompetentajai iestādei, kurā attiecīgo ĢMO paredzēts laist tirgū pirmo reizi. Atbilstīgi minētās direktīvas VII pielikumam paziņojumā iekļauj monitoringa plānu.
(2)
Saskaņā ar Direktīvu 2001/18/EK paziņojuma iesniedzējs var sākt laišanu tirgū tikai tad, kad ir saņēmis kompetentās iestādes rakstveida piekrišanu, un atbilstīgi minētajā piekrišanā paredzētajiem nosacījumiem.
(3)
Rakstveida piekrišanā par ĢMO laišanu tirgū skaidri norāda prasības monitoringa jomā atbilstīgi Direktīvas 2001/18/EK VII pielikumam, tostarp pienākumu ziņot Komisijai un kompetentajām iestādēm.
(4)
Saskaņā ar Eiropas Parlamenta un Padomes 2003. gada 22. septembra Regulu (EK) Nr. 1829/2003 par ģenētiski modificētu pārtiku un barību (2) atļaujas pieteikumam attiecībā uz ĢMO vai pārtiku un barību, kas satur ĢMO vai sastāv no tiem, pievieno arī vides ietekmējumu monitoringa plānu, kas atbilst Direktīvas 2001/18/EK VII pielikumā noteiktajām prasībām.
(5)
Direktīvas 2001/18/EK VII pielikumā vispārīgi raksturoti sasniedzamie mērķi un pamatprincipi, kas jāievēro, izstrādājot monitoringa plānu.
(6)
Atbilstīgi minētajam pielikumam tehniskos norādījumus ir iespējams izstrādāt saskaņā ar Direktīvas 2001/18/EK 30. panta 2. punktā minēto regulatīvo procedūru, lai sniegtu paskaidrojumus saistībā ar VII pielikumu un tādējādi sekmētu minētā pielikuma īstenošanu.
(7)
Padomes Lēmumā 2002/811/EK (3) izklāstīti norādījumi, ar kuriem papildina Direktīvas 2001/18/EK VII pielikumā sniegto informāciju. Lai nodrošinātu pēc iespējas konsekventāku, pārredzamāku un rūpīgāku Direktīvas 2001/18/EK VII pielikumā minēto mērķu izpildi, ir lietderīgi papildināt minēto pielikumu, pieņemot paraugus monitoringa rezultātu paziņošanai par ģenētiski modificētu organismu (ĢMO) laišanu tirgū, īpašu uzmanību pievēršot ģenētiski modificētiem augstākiem augiem.
(8)
Tā kā pastāv dažādas prasības attiecībā uz ĢMO audzēšanas monitoringu un monitoringu attiecībā uz ĢMO importu un pārstrādi un ĢMO lietojumu pārtikā un barībā, jāizveido atsevišķi paraugi.
(9)
Tā kā pastāv nepieciešamība apsvērt nelabvēlīgo ietekmi, ņemot vērā tādus faktorus kā kultūraugs, jaunā iezīme, saņēmējvide, kā arī secinājumus vides risku novērtējumā, ziņojumā jāņem vērā neizsmeļošs to paskaidrojošās piezīmēs minēto ietekmējumu, seku un iznākumu saraksts, kas varētu nelabvēlīgi ietekmēt vidi.
(10)
Var būt jāpielāgo esošie ziņojuma paraugi vai jāizstrādā jauni paraugi, lai ņemtu vērā atļauju piešķiršanu jauniem ĢMO veidiem vai jaunas monitoringa un uzraudzības pieejas.
(11)
Šajā lēmumā paredzētie pasākumi atbilst atzinumam, ko sniegusi saskaņā ar Direktīvas 2001/18/EK 30. panta 2. punktu izveidotā komiteja,
IR PIEŅĒMUSI ŠO LĒMUMU.
1. pants
I un II pielikumā izklāstītos ziņojuma paraugus izmanto kā tehniskos norādījumus, lai sekmētu Direktīvas 2001/18/EK VII pielikuma īstenošanu un skaidrošanu.
2. pants
Šis lēmums ir adresēts dalībvalstīm.
Briselē, 2009. gada 13. oktobrī

Labels: 20
7
3
0
12